
A lakoma, avagy A szexualitás és a két nem szimbolikus percepcióinak vizsgálata a gasztroantropológia tükrében

Alapvető tézisem szerint a kultúra integráns voltának köszönhetően képesek vagyunk az olyan, minden szinten jelenlévő jelenségek, mint az ételhez és evéshez társuló viselkedési minták, szabályok és szimbólumok tanulmányozása által bepillantást nyerni a kultúra és társadalom valamennyi jelenségébe. Figyelmem fókuszába a társadalmilag meghatározott nemi szerepek mibenlétét, a férfi és női nemi identitás változását és a két nem viszonyában kiemelkedő jelentőségű szexualitást helyeztem. A szimbólummá vált ételek és étellé vált szimbólumok visszatükrözik és megerősítik a társadalmilag elvárt nemi szerepeket és azok egymáshoz való viszonyát. A nemek közötti egyenlőtlenség, a nemi diszkrimináció, a megmerevedett vagy éppen változásban lévő nemi szerepek mind kifejezésre jutnak az ételek és főzés szintjén is.
A konyha szimbolikusan egyfajta imago mundi, a világ kicsiben így par excellence alkalmas a nemek szerepeinek, viszonyuknak és a hozzájuk kapcsolódó előítéleteknek a bemutatására. A nő és férfi munkája eltérő értékítéletet kap, más típusú foglalatosságnak bélyegzik, mint azt a szakács és szakácsnő közti különbség is mutatja. A szexualitás vizsgálatának érzékeny területét azért tartom munkám szempontjából elengedhetetlennek, mert felderítése által lecsupaszítva tapasztalhatjuk meg a társadalmilag elvárt vagy szorgalmazott nemi viselkedés és a nemek viszonyának, jelentésrétegeinek szimbolikus interpretációit. Elsődleges célom olyan kutatás lebonyolítása volt, melynek során nem elégszem meg a felszíni, könnyen értelmezhető adatok megszerzésével, hanem törekszem a szimbólumok és mélyben rejtező összefüggések feltárására, az étel és étkezés szimbolikus rendszerként való kezelése révén a kultúrát, társadalmat és egyént integráns egészként bemutatván. Olyan tanulmányt kívántam létrehozni, mely adatai alkalmazott projektekben való felhasználása révén, a szimbolikus formában is megtapasztalt nemi egyenlőtlenségek mértékének léptéke mérsékelhetővé válhat.



